**מחמוד ח'יר א-דין** (בערבית: **محمود خير الدين**; 28 בדצמבר 1977 – 11 בנובמבר 2018) היה קצין דרוזי-ישראלי במערך המבצעים המיוחדים של אמ"ן, בדרגת סגן-אלוף, שנהרג במבצע סודי בח'אן יונס. בשל תפקיד סודי שמילא, במשך למעלה משלוש שנים לאחר מותו - שמו, תמונתו, מקום קבורתו וכל מידע מזהה אחר היו חסויים, ולכן כונה בתקשורת בשם "**סא"ל מ**", עד 15 במאי 2022, אז הותרו הפרטים לפרסום. על פועלו במבצע עוטר לאחר מותו בצל"ש הרמטכ"ל.

קורות חיים
----------

מחמוד ח'יר א-דין נולד וגדל בחורפיש, בנם של נזירה ואחמד. התחנך בפנימייה הצבאית לפיקוד שליד בית הספר הריאלי בחיפה. עם גיוסו לצה"ל, התנדב לצנחנים והתקבל לסיירת צנחנים. הוא עבר מסלול הכשרה כלוחם, קורס מ"כים חי"ר וקורס קציני חי"ר. לאחר הקורס שירת כמדריך בבה"ד 1 וכמפקד מחלקה בגדוד 890, ובהמשך עבר ליחידה מיוחדת. במקביל לשירותו למד במסלול האקדמי המכללה למינהל, והיה בעל תואר ראשון ושני תארים שניים במינהל עסקים ובמנהיגות ומדיניות בחינוך. התנדב בתנועת אחריי! לעידוד שירות משמעותי בצה"ל.

בשנת 2018 התראיין אצל אלון בן-דוד והביע התנגדות לחוק הלאום: "אני מחכה לראות מי יהיה החלל הראשון סוג ב'."

### המבצע בח'אן יונס

ב-11 בנובמבר 2018 נכנס כוח ממערך המבצעים המיוחדים של צה"ל לאזור ח'אן יונס שברצועת עזה. הכוח נסע במכונית עמוסת מזון. כוח חמאס עצר אותם לבדיקה, ולאחר שעוררו את חשדם הגיעו למקום אנשי חמאס נוספים בפיקודו של נור בראכה, מפקד גדוד ח'אן יונס בחמאס. הכוח פתח באש על מנת להיחלץ מהמקום והרג שבעה מחבלים, בהם נור בראכה. במהלך חילופי הירי נהרג בשוגג סא"ל מחמוד ח'יר א-דין מירי לוחמי צה"ל.

מטוסי חיל האוויר תקפו את כוחות חמאס שדלקו אחרי לוחמי צה"ל. מסוק יסעור מטייסת 118 של חיל האוויר ועליו לוחמים ורופא מיחידה 669 חילצו אותם חזרה לישראל. פרטים על המבצע נשארו חסויים, אך דובר צה"ל ציין כי "מטרת הפעולה לא הייתה חיסול או חטיפה". לדברי חמאס, הכוח מנה שבעה לוחמים שדיברו ערבית.

על פי פרסומים בישראל, המבצע, נועד להשגת "עליונות מודיעינית" מול חמאס. לפי חמאס, מטרת המבצע הייתה לפרוץ לרשת הקשר הסודית והמוצפנת שלהם, ולאפשר לישראל גישה מלאה לתקשורת בין דרגי הפיקוד של הארגון.

ב-10 בספטמבר 2019 פורסם שסא"ל מ' יעוטר בצל"ש הרמטכ"ל. ב־22 בספטמבר 2019 העניק הרמטכ"ל רב-אלוף אביב כוכבי לאלמנתו את העיטור.

תעודת צל"ש הרמטכ"ל שבו עוטר ח'יר א-דין לאחר מותו מתארת את הנסיבות שבהן נפל:

> 
> בתאריך ג' בכסלו ה'תשע"ט (11 בנובמבר 2018) פעל סא"ל מ'... זכרונו לברכה עם צוותו בשטח האויב. הצוות נתקל באויב ונקלע למצב קשה, סא"ל מ' ... עמד ... בנחישות, בקור רוח ובאומץ כדי להגן על חבריו לצוות. בהמשך, מתוך יוזמה וחתירה למגע קיבל על עצמו תפקיד קדמי בפעולת ההשתלטות על האויב ופעל בתושייה כדי להצליח בה. סא"ל מ'... נהרג במהלך האירוע.
> סא"ל מ'... זכרונו לברכה הראה במעשיו דבקות במשימה, אחריות, דוגמה אישית ורעות.
> 
> 
> 
> — תיאור קבלת העיטור, באתר הגבורה
> 

ב-14 במאי 2022 התירה הצנזורה הצבאית את פרסום שמו ותמונתו, אך אסרה לתת פרטים על מטרת המבצע שבו הוא נהרג ועל מבצעים אחרים בהם לקח חלק.

מאות אנשים השתתפו בהלווייתו, בהם נשיא המדינה, ראובן ריבלין, שרים, חברי כנסת וקצינים בכירים. הוא נקבר בבית עלמין צבאי בחורפיש.

סא"ל מחמוד ח'יר א-דין הותיר אחריו אישה ושני בנים. היה בן 40 במותו.

* ראש אמ"ן, האלוף תמיר הימן, מצדיע לארונו של מחמוד ח'יר א-דין בהלווייתו, 12 בנובמבר 2018ראש אמ"ן, האלוף תמיר הימן, מצדיע לארונו של מחמוד ח'יר א-דין בהלווייתו, 12 בנובמבר 2018
* פרחים מעל קברו של מחמוד ח'יר א-דין בתום מסע ההלוויהפרחים מעל קברו של מחמוד ח'יר א-דין בתום מסע ההלוויה
* מצבתו של מחמוד ח'יר א-דיןמצבתו של מחמוד ח'יר א-דין

קישורים חיצוניים
----------------

ויקישיתוף מדיה וקבצים בנושא **מחמוד ח'יר א-דין** בוויקישיתוף
* קורות החיים של מחמוד ח'יר א-דין, באתר "יזכור" של משרד הביטחון
* סא"ל מחמוד ח'יר א-דין, באתר הגבורה
* ניר דבורי, ‏החשש שלוחם יישאר בעזה, והלחץ בזמן אמת: "כמו סרט פעולה", באתר ‏מאקו‏, 22 בספטמבר 2019
* נחשפים שמו ותמונתו של סא"ל מ' ז"ל שנפל בפעילות מבצעית, באתר צה"ל, 15 במאי 2022
* אתר למנויים בלבד יניב קובוביץ, הקצין שנהרג בפעולה שהשתבשה בעזה ב-2018 - מחמוד חיר א-דין, באתר הארץ, 15 במאי 2022
* ניר דבורי, ‏הותר לפרסום: סא"ל מחמוד ח'יר אל-דין הוא הקצין שנהרג בפעולה שהסתבכה בעזה ב-2018, באתר ‏מאקו‏, 15 במאי 2022(הקישור אינו פעיל, 21.5.2022)
* טל לב רם, ‏הותר לפרסום: סא"ל חיר אל־דין נהרג בפעילות מבצעית בחאן יונס ב-2018, באתר מעריב אונליין, 15 במאי 2022

הערות שוליים
------------

1. ↑  קורות החיים של מחמוד ח'יר א-דין, באתר "יזכור" של משרד הביטחון
2. ↑  מחמוד ח'יר א-דין, באתר "בהשקט ובבטחה"
3. ↑  אלון בן דוד, "מודל למצוינות": סיפורו של סא"ל מ' - שנפל בפעולה חשאית בעזה, באתר חדשות 13, 6 במאי 2019
4. ↑  אתר למנויים בלבד יניב קובוביץ, הותר לפרסום: הקצין שנהרג בפעולה שהשתבשה בעזה ב-2018 - מחמוד חיר א-דין, באתר הארץ, 15 במאי 2022
5. ↑  אלון בן דוד חושף: מה אמר לו סא"ל מחמוד חי'ר א-דין שבועות לפני שנהרג, באתר מעריב אונליין, 15 במאי 2022.
6. ↑  אילנה דיין, חשופים בחאן יונס, עובדה, 5 בדצמבר 2019.
7. ↑  קובי פינקלר, סא"ל מ' נהרג מירי של כוחותינו, באתר ערוץ 7, 7 ביולי 2019
8. ↑  רונן ברגמן, איתי אילנאי, "7 ימים", תחקיר: שרשרת התקלות הבלתי נתפסת שהובילה להפתעת 7 באוקטובר, באתר ynet, 19 באוקטובר 2023
9. ↑  טל לב רם, ‏צל"ש הרמטכ"ל יוענק לסגן אלוף מ' שנהרג, באתר מעריב אונליין, 10 בספטמבר 2019
10. ↑  ניר דבורי, ‏הותר לפרסום: סא"ל מחמוד ח'יר אל-דין הוא הקצין שנהרג בפעולה שהסתבכה בעזה ב-2018, באתר ‏מאקו‏, 15 במאי 2022